पृथ्वी पर पहला मानव अयोध्या में आया था : अवधेशानंदगिरि
धरती पर पहले मानव ने अयोध्या में जन्म लिया था। जब धरती पर अन्याय, अत्याचार की प्रवृत्ति बढ़ गई तो परमपिता ब्रह्मा ने अपने मन को मनु के रूप में अयोध्या में दशरथ बनकर जन्म लेने की प्रेरणा दी। आहार से ही हमारे विचार सकारात्मक और स्वाभाविक होते हैं। भंडार में रखी वस्तु पदार्थ है, भगवान को भोग लगने के बाद वह प्रसाद बन जाती है। प्रसाद का मतलब प्रसन्नता होता है। अन्न में ही उत्तेजना, आवेश और उन्माद होता है। अन्न ग्रहण करने की एक विधि होती है। उसे नैवेद्य और प्रसाद बना लें तो हमारी प्रवृत्ति भी संवर जाएगी।
ये बातें रविवार को दशहरा मैदान में चल रही सात दिनी राम कथा में जूना पीठाधीश्वर स्वामी अवधेशानंद गिरि ने कही। उन्होंने ने कहा- भारत की पहचान गुरु, गीता, गंगा, गायत्री और गोमाता जैसे पांच ग से होती है। भारतीय संस्कृति को तीन शब्दों में कहा जाए तो अर्पण, तर्पण और समर्पण पर्याप्त है। गोमाता के स्पर्श मात्र से सिरदर्द सहित कई रोग एवं दु:ख दूर हो जाते हैं। गाय के गोबर में भी अनेक विलक्षणता है, गोमूत्र की महत्ता से हम सब परिचित हैं। जिनकी याददाश्त चली गई हो या कम हो गई हो, वे इस पंचगव्य से लाभ उठा सकते हैं। स्वामी सत्यमित्रानंद ने कहा- भगवान राम प्रेम की मूर्ति हैं। वे प्रेम के पर्याय हैं। शबरी, केवट और वनवासियों के बीच जाकर उन्होंने प्रेम ही बांटा है। कृष्ण का प्रेम समुद्र के समान है जबकि राम का प्रेम मर्यादा में है। कथा का विपरीत शब्द थाक होता है जिसे गुजराती में थकान का अर्थ माना जाता है। कथा थकान उतारती है। इस मौके पर लोकसभा अध्यक्ष सुमित्रा महाजन, महापौर मालिनी गौड़, निगमायुक्त मनीष सिंह सहित अन्य भी मौजूद थे। आयोजन समिति के अध्यक्ष एकलव्यसिंह गौड़, महामंत्री किशोर गोयल, संजय अग्रवाल आदि ने सभी की अगवानी की। संचालन कैलाशचंद्र व्यास ने किया।
awa_Deva hin_Deva hin_Deva